




B. PAKUOTĖS LAPELIS

Metoprolol Arena 50 mg tabletės
metoprololio tartratas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1. Kas yra Metoprolol Arena ir kam jis vartojamas
2. Kas žinotina prieš vartojant Metoprolol Arena 
3. Kaip vartoti Metoprolol Arena
4. Galimas šalutinis poveikis
5. Kaip laikyti Metoprolol Arena
6. Pakuotės turinys ir kita informacija

Metoprolol Arena yra vaistas, kurio veiklioji medžiaga metoprololis blokuoja specifinius beta- receptorius organizme (beta 1 selektyvus beta- receptorių blokatorius), tokiu būdu slopina širdies susitraukimų dažnį ir mažina kraujo spaudimą. 

Metoprolol Arena vartojamas:
· padidėjusio kraujospūdžio (arterinės hipertenzijos) gydymui; 
· vainikinių širdies kraujagyslių ligos (krūtinės anginos) gydymui; 
· širdies ritmo sutrikimų, kai padažnėja širdies susitraukimų dažnis (tachiaritmijų), gydymui;
· ūminio miokardo infarkto (širdies priepuolio) gydymui ir ilgalaikiam gydymui po jo (pakartotinio infarkto profilaktikai); 
· migrenos priepuolių profilaktikai.

2.	Kas žinotina prieš vartojant Metoprolol Arena 

Metoprolol Arena vartoti draudžiama:
· jeigu yra alergija metoprololiui, kitiems beta adrenoreceptorių blokatoriams arba bet kuriai pagalbinei šio vaisto medžiagai (jos išvardytos 6 skyriuje);
· jeigu yra negydytas širdies nepakankamumas;
· jeigu dėl rimtų širdies ligų yra išsivystęs šokas;
· jeigu neseniai įvykęs miokardo infarktas ir yra tokie simptomai kaip: širdies susitraukimų dažnis mažesnis nei 45 kartai per minutę, nenormali elektrokardiograma (EKG), kraujo spaudimas mažesnis nei 100 mmHg ar yra vidutinis ar sunkus širdies nepakankamumas;
· jeigu sutrikęs impulso sklidimas iš prieširdžių į skilvelius (II ar III laipsnio atrioventrikulinė blokada);
· jeigu sergate sinusinio mazgo, esančio Jūsų širdyje, liga (sinusinio mazgo silpnumo sindromas);
· jeigu yra impulso sklidimo tarp sinusinio mazgo ir prieširdžių sutrikimas (sinoatrialinė blokada);
· jeigu prieš gydymą ramybės metu pulsas retesnis kaip 50 kartų per minutę (vadinama bradikardija);
· jeigu sumažėjęs Jūsų kraujospūdis (vadinama hipotenzija: sistolinis kraujo spaudimas mažesnis kaip 90 mm gyvsidabrio stulpelio);
· jeigu padidėjęs kraujo rūgštingumas, atsiradęs dėl medžiagų apykaitos sutrikimų (metabolinė acidozė);
· jeigu Jūsų bronchai linkę spazmuoti (padidėjęs bronchų reaktyvumas, pavyzdžiui, sergant astma ar sunkia lėtine obstrukcine plaučių liga);
· jeigu sergate progresuojančia galūnių (rankų ir (arba) kojų) kraujotakos sutrikimo liga (vėlyvosios periferinės kraujotakos sutrikimo stadijos); 
· jeigu tuo pačiu metu vartojate MAO inhibitorius (vaistus, skiriamus depresijos gydymui), išskyrus atvejus, jei vartojate MAO B grupės inhibitorių;
· jeigu Jums yra negydomas antinksčių tumoras, kuris gamina hormonus (vadinamas feochromocitoma).

Metoprololio vartojantiems pacientams į veną negalima leisti kalcio antagonistų (verapamilio ir diltiazemo tipo) bei kitų antiaritminių vaistų, pavyzdžiui, dizopiramido (išimtis – gydymas intensyviosios terapijos skyriuje).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Metoprolol Arena: 
· jei yra nestiprus dirginimo plitimo iš prieširdžių į skilvelius sutrikimas (I laipsnio atrioventrikulinė blokada);
· jei Jūs sergate cukriniu diabetu ir Jūsų kraujyje labai kinta gliukozės koncentracija (gali labai sumažėti cukraus kiekis kraujyje, t.y. galima sunki hipoglikemija). Reguliariai tikrinkite gliukozės kiekį kraujyje;
· jei sergate nuo insulino priklausomu banguojančios eigos cukriniu diabetu;
· jei Jūs ilgai beveik nieko nevalgėte, teko patirti didelį fizinį krūvį (galima būklė, kurios metu ypač sumažėja cukraus kiekis kraujyje);
· jei Jums yra hormonus gaminantis antinksčių šerdinės dalies navikas (feochromocitoma). Šiuo atveju metoprololio galima vartoti tik po alfa adrenoblokatorių vartojimo;
· jei Jums yra kepenų nepakankamumas (žr. sk. „Kaip vartoti Metoprolol Arena 50 mg tabletes“);
· jei Jūs sergate (ar Jūsų šeimos nariai yra sirgę) žvyneline (psoriaze), beta receptorių blokatorių (pavyzdžiui, Metoprolol Arena) galima vartoti tik paskyrus gydytojui; 
· jei yra sutrikusi periferinė arterinė kraujotaka;
· jei turite problemų dėl skydliaukės;
· jei yra reikalaujantis gydymo retas širdies susitraukimų dažnis ir (arba) kitos komplikacijos;
· sunkiai kvėpuojate dėl kvėpavimo takų spazmo (pvz., yra nustatyta astma ar lėtinė obstrukcinė plaučių liga);
-         jei greitu laiku būsite operuojamas. Informuokite anesteziologą, kad vartojate Metoprolol Arena;
-         beta receptorių blokatoriai gali padidinti jautrumą alergenams ir pasunkinti anafilaksinę reakciją (t. y. sustiprinti bendrąją ūminę alerginę reakciją), todėl jeigu Jums anksčiau yra buvusi sunki padidėjusio jautrumo reakcija, bei jeigu Jums siekiama sumažinti arba nutraukti alerginių reakcijų pavojų (taikomas specifinis desensibilizuojantis gydymas), vaisto galima vartoti tik būtinu atveju, kadangi galima neadekvačiai sunki anafilaksinė reakcija.

Metoprololis neturėtų būti vartojamas pacientams, sergantiems obstrukcine kvėpavimo takų liga, nebent tam yra rimtų priežasčių. Vis dėlto jei vartojimas yra būtinas, patartina kartu vartoti beta2 adrenoreceptorių agonistų, kuriuos paskirs gydytojas.

Gydymas metoprololiu gali paveikti angliavandenių metabolizmą ar užmaskuoti hipoglikemiją. 
Jei metoprololis vartojamas pacientams, sergantiems feochromocitoma, tai prieš gydymą metoprololiu turi būti vartojama alfa adrenoreceptorių blokatorių, kuriuos paskirs gydytojas.

Gydymo metoprololiu metu labai retai gali pasunkėti atrioventrikulinio mazgo laidumo sutrikimai. 

Atsargumo priemonės 
· Jeigu Jums yra sunkus kepenų funkcijos nepakankamumas, Metoprolol Arena pašalinimas gali sulėtėti, todėl tam tikromis aplinkybėmis gydytojas gali sumažinti dozę.
· Kadangi gali susilpnėti cukraus kiekio kraujyje sumažėjimo simptomai, būtina reguliariai tirti cukraus kiekį kraujyje (žr. sk. „Galimas šalutinis poveikis“).
· Reikia prisiminti, kad kontaktinius lęšius nešiojantiems žmonėms gali sumažėti ašarų išsiskyrimas.
· Pacientui, kurio inkstų funkcija yra labai sutrikusi, vartojant beta receptorių blokatorių, pavieniais atvejais ji gali dar labiau susilpnėti. Tokiu atveju, vartojant Metoprolol Arena, inkstų funkciją būtina stebėti.
· Vartojimas nutraukiamas arba keičiamas tik gydytojo nurodymu. Jei po ilgo Metoprolol Arena vartojimo gydymą reikia pertraukti arba nutraukti, tai reikia daryti palengva, iš lėto mažinant dozę, nes staigiai nutraukus vaisto vartojimą gali pasireikšti širdies raumens išemija (sumažėti širdies raumens kraujotaka), vėl pasunkėti krūtinės angina, net ištikti miokardo infarktas arba pasunkėti arterinė hipertenzija.

Vaikams ir paaugliams
Metoprolol Arena neskirtas vaikams ir paaugliams iki 18 metų.

Kiti vaistai ir Metoprolol Arena
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Reikia atsižvelgti į metoprololio sąveiką su toliau išvardytais vaistais
Metoprololis gali sustiprinti arba pailginti insulino arba geriamųjų vaistų nuo cukrinio diabeto (vaistų, reguliuojančių gliukozės kiekį kraujyje) veikimą. Hipoglikemijos simptomai, ypač dažnas širdies plakimas (tachikardija) ir rankų drebėjimas (tremoras), gali tapti nepastebimi arba labai susilpnėti, todėl būtina reguliariai tirti gliukozės koncentraciją kraujyje.

Jei kartu vartojama Metoprolol Arena 50 mg tablečių ir triciklių antidepresantų, selektyvių serotonino rezorbcijos inhibitorių (vaistų psichinei būklei koreguoti), barbitūratų (migdomųjų vaistų), fenotiazinų (vaistų traukuliams slopinti), nitroglicerino, taip pat diuretikų (skatinančių šlapimo išsiskyrimą), vazodilatatorių ir kitų kraujospūdį mažinančių vaistų, gali stipriai sumažėti kraujospūdis.

Su metoprololiu kartu vartojant kraujo spaudimą mažinančius ar specifinėms širdies ligoms gydyti skiriamus vaistus, tokius kaip nifedipino tipo kalcio antagonistų, gali labai sumažėti kraujospūdis, o pavieniais atvejais - pasireikšti širdies raumens silpnumas (nepakankamumas). 
Gali sumuotis širdies veiklą silpninantis (kardiodepresinis) metoprololio ir antiaritminių vaistų poveikis. Jei kartu vartojama metoprololio ir verapamilio arba diltiazemo grupės kalcio antagonistų, arba kitokių antiaritminių vaistų (pavyzdžiui, dizopiramido, amiodarono), reikia juos vartoti atsargiai, nes gali smarkiau sumažėti kraujospūdis (hipotenzija), suretėti pulsas (bradikardija) ar prasidėti kitoks širdies ritmo sutrikimas.

Nurodymas
Jeigu Jūs vartojate metoprololio, draudžiama leisti į veną verapamilio ir diltiazemo grupės kalcio antagonistų bei kitokių antiaritminių vaistų, pavyzdžiui, dizopiramido (išimtis – intensyviosios terapijos skyrius). 

Jei kartu vartojate metoprololio ir  kitų specifinėms širdies ligoms gydyti skiriamų vaistų, tokių kaip širdį veikiančių glikozidų, rezerpino, alfa metildopos, guanfacino arba klonidino, gali labai suretėti širdies susitraukimų dažnis arba sulėtėti impulso sklidimas širdies laidžiąja sistema. 
Jeigu kartu vartojate prazozino (skirto gerybinei prostatos hiperplazijai, arterinei hipertenzijai ar širdies nepakankamumui gydyti), gali smarkiai sumažėti arterinis kraujo spaudimas jau po pirmos dozės.
Jei staiga nutraukiamas klonidino vartojimas, kai kartu geriama metoprololio, gali per daug padidėti kraujospūdis, todėl klonidino vartojimą galima nutraukti tik praėjus kelioms paroms nuo metoprololio vartojimo nutraukimo. Be to, klonidino dozę reikia mažinti iš lėto. 

Jei kartu su metoprololiu vartojate noradrenalino, adrenalino ar kitokių simpatikomimetinių medžiagų (pvz., esančių atsikosėjimą skatinančiuose vaistuose, akių ar nosies lašuose), gali gerokai padidėti kraujospūdis. 

Vartojant metoprololio, gali sumažėti organizmo atsakas į alerginėms reakcijoms gydyti vartojamas adrenalino dozes.

Kartu su metoprololiu negalima vartoti monoaminooksidazės (MAO) inhibitorių, kadangi gali per daug padidėti kraujospūdis.

Indometacinas (skausmą ar uždegimą mažinantis vaistas) ir rifampicinas (vaistas tuberkuliozei gydyti) gali sumažinti kraujo spaudimą mažinantį metoprololio poveikį. 

Metoprololio veikimą gali sustiprinti cimetidinas (vaistas skrandžio sulčių rūgštingumui mažinti). 

Metoprololis gali sumažinti lidokaino (vaistas vietinei nejautrai sukelti ar širdies ritmo sutrikimų gydymui) išsiskyrimą.

Jei kartu vartojama metoprololio ir narkotikų, gali stipriau sumažėti kraujospūdis. Gali sumuotis  širdies susitraukimų jėgą slopinantis abiejų preparatų poveikis. 

Dėl beta adrenoreceptorius blokuojančio poveikio metoprololis gali sustiprinti periferinių miorelaksantų (raumenis atpalaiduojančius vaistus, kurie vartojami operacijų metu, pavyzdžiui, suksametonijaus, tubokurarino) poveikį. 
Tuo atveju, kai metoprololio vartojimo negalima nutraukti prieš bendrąją nejautrą ar prieš vartojant periferinio poveikio miorelaksantų, gydytoją anesteziologą būtina informuoti, jog vartojama metoprololio.

Jei vartojate ergotamino turinčius vaistus nuo migrenos, gali sumažėti kraujotaka rankose ir pėdose.

Metoprolol Arena vartojimas su maistu ir gėrimais
Gydymo Metoprolol Arena metu draudžiama vartoti alkoholį, kadangi vaisto poveikis būna stipresnis.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Metoprolol Arena nėštumo laikotarpiu, ypač pirmuosius 3 nėštumo mėnesius, galima vartoti tik paskyrus gydytojui. Pastebėta, kad metoprololis mažina placentos kraujotaką, todėl gali sutrikdyti vaisiaus augimą. Pavartojus kitų beta receptorių blokatorių, pasitaikė vaisiaus sklaidos trūkumų, vaisius mirė arba gimdymas buvo priešlaikinis.
Kadangi naujagimiams Metoprolol Arena gali suretinti širdies susitraukimus (sukelti bradikardiją), sumažinti kraujospūdį (sukelti hipotoniją) ir sumažinti cukraus kiekį kraujyje (sukelti hipoglikemiją), gydymą metoprololiu būtina nutraukti likus 48-72 valandoms iki numatomo gimdymo. Jei to padaryti neįmanoma, naujagimius po gimimo turi atidžiai stebėti gydytojas 48-72 valandas. 

Metoprololio patenka į motinos pieną. Piene jo koncentracija yra lygi motinos kraujyje esančiai metoprololio koncentracijai, todėl reikia stebėti, ar žindomam kūdikiui nepasireiškia beta receptorių blokados simptomų. Metoprololio su motinos pienu į kūdikio organizmą pateks mažiau, jei jis bus maitinamas praėjus bent 3-4 valandoms po vaisto pavartojimo.

Vairavimas ir mechanizmų valdymas
Metoprololis gebėjimą vairuoti ir valdyti mechanizmus veikia silpnai.

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Padidėjęs kraujospūdis (hipertenzija)
Metoprololio tartrato pradinė paros dozė yra 100 mg per parą. Ji gali būti skiriama vieną kartą per parą arba per du kartus, t. y. 1 kartą per parą reikia gerti po 2 Metoprolol Arena 50 mg tabletes arba 2 kartus per parą po vieną Metoprolol Arena 50 mg tabletę, arba 1 kartą per parą po vieną Metoprolol Arena 100 mg tabletę, arba 2 kartus per parą po pusę Metoprolol Arena 100 mg tabletės.
Jeigu būtina, gydytojas gali padidinti vaisto paros dozę iki 200 mg metoprololio tartrato.

Išeminė širdies liga (krūtinės angina)
Įprastinė metoprololio tartrato paros dozė krūtinės anginai gydyti yra 50-100 mg, dažniausiai 2–3kartus per parą.

Širdies ritmo sutrikimai, kai kartu padažnėja širdies susitraukimai (tachiaritmija)
2-3 kartus per parą reikia gerti po vieną Metoprolol Arena 50 mg tabletę (t. y. 100 – 150 mg metoprololio tartrato per parą). Jeigu reikia, gydytojas gali padidinti dozę iki 300 mg per parą, ją skiriant per du kartus.

Ūminio miokardo infarkto gydymas ir ilgalaikis gydymas po jo (pakartotinio infarkto profilaktika)
Metoprolol Arena 50 mg tabletes gali vartoti tie pacientai, kuriems nedraudžiama vartoti beta receptorių blokatorių.

Ūminio miokardo infarkto gydymas
Ištikus ūminiam miokardo infarktui, gydymą būtina pradėti kiek įmanoma greičiau, todėl nedelsiant kreipkitės į artimiausią gydymo įstaigą. Dozę atsižvelgiant į Jūsų būklę parinks gydytojas.

Palaikomoji dozė
Tuoj pat po ūminės stadijos gydymo skiriama gerti palaikomoji 200 mg (po 100 mg du kartus per parą) ar didžiausia toleruojama Metoprolol Arena tablečių dozė. Gydymas turi būti tęsiamas mažiausiai tris mėnesius.
Jei širdies susitraukimų dažnis ir (arba) kraujospūdis sumažėja tiek, jog šiems simptomams šalinti jau reikia gydymo, ar pasireiškia kitokių komplikacijų, Metoprolol Arena 50 mg tablečių vartojimą būtina nedelsiant nutraukti.

Migrenos priepuolių profilaktika
2 kartus per parą reikia gerti po 1 - 2 Metoprolol Arena 50 mg tabletes arba po pusę - vieną Metoprolol Arena 100 mg tabletę  (t. y. 100 -200 mg metoprololio tartrato per parą).

Metoprololio pašalinimas iš organizmo sumažėja, jei pacientas serga sunkiu kepenų nepakankamumu, todėl kai kada gydytojas vaisto dozę gali sumažinti.

Senyvo amžiaus pacientams vaisto dozė turi būti parenkama labai atidžiai.

Esant inkstų funkcijos sutrikimui, vaisto dozės nereikia koreguoti.

Nesukramtytos tabletės praryjamos užsigeriant pakankamu kiekiu skysčio (pavyzdžiui, stikline vandens). Jų vartojimas nuo maisto nepriklauso. 
Gydymo trukmę nustato gydantis gydytojas. Gydymą Metoprolol Arena 50 mg tabletėmis nutraukti arba pakeisti vaisto dozę galima tik gydytojo nurodymu. Staigiai nutraukus vaisto vartojimą gali sumažėti širdies raumens kraujotaka (pasireikšti širdies išemija) ir vėl pasunkėti krūtinės angina, net ištikti miokardo infarktas arba vėl padidėti kraujo spaudimas.

Jei Jums atrodo, kad vaistas veikia per stipriai ar per silpnai, būtinai kreipkitės į gydantį gydytoją ar vaistininką.

Ką daryti pavartojus per didelę Metoprolol Arena dozę?
Įtarus, jog vaisto perdozuota, reikia nedelsiant kreiptis į gydytoją arba kviesti greitąją medicinos pagalbą, kurie nuspręs, kokių priemonių imtis. Priklausomai nuo perdozavimo sunkumo, gali stipriai sumažėti kraujospūdis (prasidėti sunki hipotenzija), suretėti širdies susitraukimai (pasireikšti bradikardija), net sustoti širdis, pasireikšti širdies nepakankamumas ir kardiogeninis šokas. Be to, gali sutrikti kvėpavimas, pasireikšti kvėpavimo takų raumenų susitraukimas, vėmimas, sutrikti sąmonė, kartais gali prasidėti generalizuotų traukulių priepuoliai.
Vaisto perdozavus arba tuomet, jei pavojingai suretėja širdies susitraukimai ir (arba) sumažėja kraujospūdis, Metoprolol Arena vartojimą būtina nutraukti.

Pamiršus pavartoti Metoprolol Arena
Negalima vartoti dvigubos dozės norint kompensuoti praleistą dozę. Toliau reikia vartoti tokią pačią vienkartinę dozę, kaip buvo nurodyta.

Nustojus vartoti Metoprolol Arena
Vaisto dozę keisti arba nutraukti jo vartojimą galima tik gydytojui leidus.  Staiga nustojus vartoti vaisto, gali sumažėti širdies raumens kraujotaka (širdies išemija), dėl to vėl pablogės krūtinės angina, gali ištikti infarktas arba padidėti kraujospūdis.
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· nuovargis, galvos svaigimas, galvos skausmai;
· virpėjimas, bradikardija;
· kraujospūdžio sumažėjimas atsistojus (ortostatinė hipotenzija), labai retai su sąmonės netekimu, šalčio jausmas galūnėse;
· pykinimas, vidurių užkietėjimas, viduriavimas, pilvo skausmas (paprastai praeinantis).

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· svorio padidėjimas;
· sutrikusi dėmesio koncentracija, miego sutrikimai ar mieguistumas, gausūs sapnai;
· dilgčiojimo jausmas galūnėse (parestezijos);
· trumpalaikis širdies nepakankamumo simptomų paūmėjimas, širdies laidumo iš prieširdžių į skilvelius sumažėjimas (atrioventrikulinio laidumo sutrikimas), skausmas širdies plote;
· dusulys ir bronchų spazmas, ypatingai pacientams, kurie turi polinkį bronchospastinėms reakcijoms (dažniausiai sergantys obstrukcinėmis kvėpavimo takų ligomis);
· bronchospazmas, pacientams turintiems polinkį į bronchospastines reakcijas (dažniausiai sergantys obstrukcinėmis kvėpavimo takų ligomis);
· raumenų spazmai.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· lipidų apykaitos sutrikimas (lipopatija): paprastai normalus bendras cholesterolio kiekis, sumažėjęs DTL- cholesterolio kiekis, padidėjęs triglicerolių kiekis plazmoje;
· jei gydoma metoprololiu po ilgalaikio badavimo ar sunkaus fizinio streso, gali sumažėti cukraus kiekis kraujyje (pasireikšti hipoglikemijos reiškiniai). Apie hipoglikemiją įspėjantys simptomai, t. y. dažnas širdies plakimas (tachikardija) ir pirštų drebėjimas (tremoras) gali būti užmaskuoti;
· naktiniai košmarai, depresija, nervingumas, nerimas;
· sumažėjęs ašarų išsiskyrimas (į tai reikia atkreipti dėmesį žmonėms, nešiojantiems kontaktinius lęšius), regos sutrikimai, akių sudirgimas;
· jaudinimo plitimo per atrioventrikulinį mazgą trukmės pailgėjimas, aritmija;
· alerginis rinitas (alerginė sloga);
· vėmimas;
· gali padidėti kepenų fermentų (serumo aminotransferazių - aspartataminotransferazės ir
alaninaminotransferazės) aktyvumas;
· padidėjęs prakaitavimas, plaukų slinkimas, alerginės odos reakcijos;
· lytinio potraukio bei potencijos sutrikimai, Peyronie liga (plastinis varpos sustandėjimas).

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· sumažėjęs trombocitų ar leukocitų skaičius kraujyje (trombocitopenija ir leukopenija);
· asmenybės pokyčiai (pvz.: nuotaikų svyravimai, trumpi atminties netekimai), sumišimas, haliucinacijos, sutrikusi atmintis ar sunkumai įsimenant;
· akių junginės uždegimas (konjunktyvitas);
· klausos sutrikimas, ūžimas ausyse;
· sunkesni krūtinės anginos priepuoliai;
· esančios periferinių kraujagyslių ligos paūmėjimas (įskaitant gangreną), gali pasunkėti skausmas blauzdose einant ir rankų pirštų arterijų spazmas (protarpinis šlubumas ir Raynaud‘o sindromas);
· skonio pojūčio sutrikimai, burnos džiūvimas;
· hepatitas (kepenų uždegimas);
· fotosensibilizacija (odos išbėrimas paveikus šviesai), žvynelinė, jos simptomų pasunkėjimas, į žvynelinę panašus išbėrimas;
· sąnarių skausmai, raumenų silpnumas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.	Kaip laikyti Metoprolol Arena 

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 ºC temperatūroje.
Laikyti gamintojo pakuotėje.

Ant lizdinės plokštelės ir dėžutės po „EXP/Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinka vartoti iki paskutinės nurodyto mėnesio paros.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Metoprolol Arena sudėtis
· Veiklioji medžiaga yra metoprololio tartratas. Vienoje tabletėje jo yra 50 mg.
· Pagalbinės medžiagos yra mikrokristalinė celiuliozė, povidonas K 30, krospovidonas, talkas, bevandenis koloidinis silicio dioksidas, magnio stearatas.

Metoprolol Arena išvaizda ir kiekis pakuotėje
Metoprolol Arena yra baltos, apvalios, plokščios, 7 mm skersmens tabletės, kurių vienoje pusėje yra įranta, kitoje - įspausta M raidė.  Kartono dėžutėje yra 3 PVC/Al lizdinės plokštelės po 10 tablečių.

Registruotojas eksportuojančioje valstybėje
Arena Group S.A.,
Str. Ştefan Mihăileanu Nr. 31, 
cod 024022, sector 2, 
Bucureşti, 
Rumunija

Gamintojas
Arena Group S.A.,
B-dul Dunării Nr. 54, 
cod 077190, Oras Voluntari, 
Jud. Ilfov, 
Rumunija

Lygiagretus importuotojas 
UAB „Niromed“
Žirmūnų g. 139A
LT-09120 Vilnius
Lietuva

Perpakavo
LABOR Przedsiębiorstwo Farmaceutyczno-Chemiczne sp. z o.o.
Ul. Długosza 49,
51-162 Wrocław,
Lenkija

arba

UAB „Entafarma“
Klonėnų vs. 1,
LT-19156 Širvintų r. sav.
Lietuva

[bookmark: _GoBack]Šis pakuotės lapelis paskutinį kartą peržiūrėtas 2025-05-07.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

Lygiagrečiai importuojamas vaistas nuo referencinio vaisto skiriasi tinkamumo laiku: referencinio vaisto – 5 metai, lygiagrečiai importuojamo – 3 metai; išvaizda: referencinio vaisto tabletės yra abipus išgaubtos 8 mm diametro, nuožulniais kraštais, lygiagrečiai importuojamo – plokščios, 7 mm skersmens; pagalbinėmis medžiagomis: referencinio vaisto sudėtyje yra kukurūzų krakmolas, kroskarmeliozės natrio druska, kopovidonas; lygiagrečiai importuojamo - povidonas K 30, talkas, krospovidonas; laikymo sąlygomis: lygiagrečiai importuojamą vaistą papildomai laikyti gamintojo pakuotėje.

